20 skoliere in ongeluk beseer(Foto: Rescue Care) Twintig skoliere is Maandagmiddag beseer toe die taxi waarin hulle vervoer is, ŉ lamppaal langs die pad in Durban getref het. Garrith Jamieson, woordvoerder van Rescue Care, het gesê die ongeluk het net voor 16:00 in Adelaide Tambo-rylaan plaasgevind. “Paramedici het die taxi langs die pad aangetref waar dit die lamppaal getref het. Twintig skoliere het verskeie beserings opgedoen en nog ambulanse is dadelik ontbied om bystand te lewer.” Die skoliere is na verskeie hospitale in Durban geneem vir verdere behandeling. “Die oorsaak van die ongeluk is nog nie bekend nie. Polisiebeamptes was op die toneel en stel verder ondersoek in,” het Jamieson bygevoeg.